
Criza de sens în general a lumii de astăzi, dublată, paradoxal, de o 
căutare spirituală care, de multe ori, datorită individualismului omului 
contemporan, nu se articulează la dogma întemeiată pe Revelația 
Dumnezeului Treimic în istorie şi la experienţa eclezială, ne îndreptäteste 
să facem câteva consideraţii pe tema mărturiei trinitare în viaţa 
creştinilor. Aceasta cu atât mai mult cu cât o anumită indiferenţă 
religioasă, secularizarea sau pluralismul religios în societatea 
contemporană fac ca unele categorii de oameni să nu se mai raporteze 
teoretic la Dumnezeu. Astfel, chiar unii dintre semenii noştri botezați în 
numele Sfintei Treimi, datorită unei apartenente neangajante, doar 
formale la comuniunea eclezială, îl înțeleg pe Dumnezeu ca pe o forţă 
absolută, impersonală şi nu ca pe Treimea de Persoane divine, Tatăl, Fiul 
şi Duhul Sfânt consubstantiale, veşnice, egale în slavă şi adorare. 

Or, creştinul participant activ la rugăciunea comunitară, numind şi 
invocând permanent pe cele trei Persoane treimice, ştie că Dumnezeul 
său este Treimea în numele căreia se adună la cultul public unde 
experiază întru celebrare liturgică prezenţa luminoasă şi mărturisitoare 
a Tatălui şi a Fiului şi a Sfântului Duh. De fapt, atât în experienţa 
rugăciunii publice, cât şi a celei particulare „în numele Tatălui şi al Fiului 
şi al Sfântului Duh”, creştinul se deschide întru invocarea prezenţei 
mântuitoare a Sfintei Treimi. Numind Treimea în limbajul său specific, 
creştinul se deschide de fapt spre iubirea infinită şi veşnică a lui 
Dumnezeu Treime. De aceea, aşa cum spune un proverb, „a vorbi 
înseamnă a iubi şi a iubi înseamnă a vorbi”. A vorbi despre Treime 
înseamnă a iubi Treimea, căci „Dumnezeu este iubire” (//n 4,8) şi din 
iubirea Treimei se naşte atât discursul mărturisitor, cât şi experienţa 

spirituală creştină ce au ca temei Revelatia lui Dumnezeu în istorie, 
evenimentul peren al întâlnirii mântuitoare a lui Dumnezeu cu omul în 
orizontul existenţei sale de pelerin spre Impärätia lui Dumnezeu. 


1. Discursul teologic trinitar 


Specificitatea discursului teologic creştin este de a fi un discurs 
trinitar, o elaborare pe temeiul Revelatiei ce culminează în Hristos, 
exprimată în cuvinte, simboluri, acte ce au ca temei Revelația divină. De 
aceea, doar Noul Testament constituie „Revelația Sfintei Treimi despre 
Sfânta Treime” cum arată teologul Justin Popovitch „taină mai mare 
decât toate celelalte taine ale creştinităţii”!. 

Revelația Noului Testament, desăvârşind pe cea a Vechiului 
Testament, când Dumnezeu se dăruise pe sine omului în evenimentul 
întâlnirii cu Moise drept „Cel ce este” (Ex 3,14), în rugul aprins şi auzirea 
glasului divin, ne arată nu numai că există un Dumnezeu în trei Persoane, 
Ci şi că aceste trei Persoane sunt o Dumnezeire unică. Etern distincte între 
ele prin proprietăţile lor personale, aceste Persoane sunt întru totul 
identice, echivalente, egale şi consubstantiale după Dumnezeire, adică 
Tatăl este Dumnezeu, Fiul este Dumnezeu şi Sfântul Duh este Dumezeu?. 

Mântuitorul lisus Hristos îl descoperă pe Tatăl şi promite pe Sfântul 
Duh. Numeroase texte noutestamentare ilustrează unicitatea relaţiei Tată- 
Fiu între lisus din Nazaret şi Tatăl — Abba — numele indicând aparent 
superioritatea Tatălui (Mt 24,36; Mc 13,32), dar majoritatea afirmând 
unitatea de lucrare ce deschide spre unitatea fiintialä a Fiului cu Tatăl, 
existenţa lor din eternitate (n 1,1; 5,23; 17,21), ceea ce atrăgea furia 
conationalilor evrei. 

De asemenea, înainte de patima, moartea şi Învierea Sa, Mântuitorul 
Hristos promite ucenicilor Săi pe Mângâietorul, Duhul Sfânt (n 15,26) 
într-un limbaj ce sugerează şi confirmă identitatea şi continuitatea 
dinamică în spaţiul şi timpul istoriei umane a mântuirii lui Dumnezeu. 


! J. PopoviTCH, Philosophie orthodoxe de la verité. Dogmatique de l'Eglise 
Orthodoxe, I, L' Age de l’homme, Paris 1992, 157-167. 
? J. PopovircH, Philosophie orthodoxe de la verite..., 170. 

Paracletul este cel ce purcede din eternitate din Tatăl, El ajută şi 
confirmă, întărind şi susţinând pe ucenici, Biserica, întru acelaşi adevăr 
dumnezeiesc revelat de Hristos şi conducând la tot adevărul (In 16,16). 
Prin Duhul Sfânt, Dumnezeu este prezent şi lucrător în lume în 
maniera în care lisus Hristos era prezent în istoria Israelului, dar aceasta 
într-o manieră trinitară, „Dumnezeu cu noi”, în tot timpul Bisericii ce se 
va deschide la parusie spre revelarea plenară a Împărăției lui Dumnezeu. 
Putem spune într-o ordine cronologică că enunturile hristice reprezintă 
temeiul învăţăturii trinitare a Bisericii ce se raportează în mărturia şi 
celebrarea ei dintru început la Dumnezeu-Treime revelat deplin în timpul 
lucrării mesianice a lui Hristos, fie prin cuvintele Sale, fie prin actele de 
autocomunicare, de autorevelare de la Botez şi Transfigurare. 
Comunitatea creştină post-pascală şi, mai precis, după Cincizecime 
celebrează şi mărturiseşte prezenţa şi lucrarea Dumnezeului întreit în 
mijlocul ei, iar teologia neotestamentară, a epistolelor Noului Testament, 
cumulată cu enunturile evanghelice, reprezintă temeiul pe care, în 
contextul cultural şi spiritual greco-latin, se va formula ulterior dogma 
trinitară. Astfel, dintru început, Biserica, Trup al lui Hristos, plină de 
Duhul Sfânt, într-o diversitate harismatică debordantă şi rugătoare întru 
invocare Părintelui ceresc, conţine „un fel de program genetic în care se 
află închis într-o unitate simplă, nu numai totalitatea conţinutului 
credinţei (care se va exprima progresiv în Simbolurile de credinţă), ci şi 
ansamblul criteriilor şi reperelor autenticităţii Sale (ordinea tradiţiei 
apostolice, Canonul Scripturilor), ca şi cel al instanţelor de reglare 
(succesiune apostolică şi episcopală) care vor permite comunităţilor 
creştine să rămână în fidelitate faţă de tradiţia primită””. Înainte de a fi o 
reflecţie într-un orizont cultural mai larg, mărturisirea Treimei într-un 
context liturgico-pastoral de către comunităţile creştine prin rostirea, mai 
ales la Botez şi în Liturghia euharisticä, în mod corect a formulei de 
credinţă trinitare (Kavov tc miotéoc - regula fidei), cu numirea Tatălui 
şi a Fiului şi a Sfântului Duh pe baza Sfintei Scripturi şi a Traditiei, 


3 W. KASPER, Le Dieu des chrétiens, Cerf, Paris 1985, 303. 
* B. SESBOUE - J. WoLINSKI, „Le Dieu de Salut”, în Histoire des dogmes, ed. B. 
SESBOUE, I, Desclee, Paris 1994, 19. 

constituie cadrul structurärii doctrinare şi a experienţei Dumnezeului- 
Treimic într-o perspectivă soteriologică şi îndumne-zeitoare. 

Modurile provenientei din eternitate a Fiului şi Duhului din singurul 
principiu necauzat, Tatăl, prin naştere şi purcedere, au fost, în general, 
interpretate de Părinţii Bisericii, influenţaţi de unele curente filosofice ale 
vremii, mai ales platonism şi aristotelism, în sensul Revelatiei, pentru că 
la baza credinţei evanghelice stă mărturisirea şi adorarea lui Dumnezeu 
Tatăl, lui Dumnezeu Fiul şi lui Dumnezeu Sfântul Duh, trei Persoane, 
Dumnezeirea unică invizibilă în slavă, cinste în esenţă şi în domnie. 
Astfel, reflectă în acest sens Sfântul Grigorie de Nazianz: 


Închipuiţi-vă Treimea ca o perlă care este aceeaşi pe toate părţile şi care 
străluceşte printr-o lumină unică. Dacă cineva rupe perla, toată 
frumuseţea sa dispare. Tot aşa ar fi dacă veţi cobori pe Fiul pentru a 
arăta adorarea voastră pentru Tatăl: Tatăl n-ar primi adorarea voastră. 
Tatăl nu este slăvit prin omiterea adorării Fiului, adorarea Fiului 
constituie o adorare a Tatălui. Dacă veţi cobori pe Duhul Sfânt, Fiul nu 
primeşte adorarea voastră. Căci deşi Duhul Sfânt nu vine din Tatăl în 
acelaşi fel ca Fiul, El e totuşi Tatăl Lui Însuşi. Sau adorăm Treimea 
toată sau o dispretuim toată pentru a fi consecventi°. 


Pentru marele teolog al Bisericii, ce meditează în limitele rațiunii 
umane la misterul insondabil al Treimii, în temeiul Revelaţiei 
scripturistice, gândirea la Divinitate se mişcă între numerele unu, doi şi 
trei, un model geometric trinunghiular ce redă întregul, fiecare unghi 
situându-se în faţa celorlalte două, regăsindu-se în ele, încheind astfel o 
structură unitară, întreagă. Astfel, Monada se îndreaptă către Diadă şi se 
opreşte la Triadă fiind una”, iar formulele consacrate de la, prin şi în (Èx, 
õıà, ev) redau dinamica intersubiectivitätii trinitare, comuniunea deplină 
a celor Trei Persoane în mişcarea eternă de naştere din Tatăl a Fiului şi 


5 J. PELIKAN, The Christian Tradition. A History of the Development of Doctrine. 
I. The Emergence of the Catholic Tradition (100-600), Chicago and London 1971, 
216. 

* Sr. GRIGORIE TEOLOGUL, Omilia 37,18, PG 36, 304 AB. 

7 J. KOVALEVSKY, Initiation trinitaire, Les Editions Friant, Paris 1982, 142. 

de purcedere din Tatăl a Duhului. 


Nici nu am început să cuget la unitate şi Treimea mă şi scaldă în slava 
sa. Nici nu am început bine să cuget la Treime şi Unitatea mă şi 
cuprinde din nou. Când unul din cei Trei mi se înfăţişează, îmi vine să 
cred că este totul, într-atât ochiul mi se umple şi într-atât ceea ce este 
mai presus de ochi îmi scapă, căci în mintea mea, prea mărginită spre 
a pricepe măcar de unul singur, nu mai rămâne loc pentru ceea ce este 
mai presus. Când adun pe Cei Trei în aceeaşi cugetare, văd o singură 
flacără, fără a putea împărţi sau analiza lumina unificată’. 


Discursivitatea teologică se împleteşte aşadar foarte strâns în actul 
rațional al sondării misterului divin cu experienţa tainică a coplesirii de 
Absolutul dumnezeiesc suprapersonal şi supraesential. 

Deşi taina Sfintei Treimi a cunoscut în cursul disputelor cu ereziile 
primelor veacuri, modaliste, antitrinitare, ariană sau pnevmatomahă un 
proces de precizare terminologică necesar la care, prin reflecţie teologică 
si experienţa spirituală a iluminării Duhului prezent în Biserică (Fap 
15,28), şi-au adus contribuţia marii teologi ai epocii patristice, Sfinţii 
Atanasie cel Mare, Vasile cel Mare, Grigorie de Nyssa, Grigorie 
Teologul, Didim cel Orb, Augustin, totuşi învăţătura trinitară ortodoxă, 
influenţată de distinctiile ulterioare dintre natura divină inaccesibilă 
rațiunii şi simţirii umane şi energiile divine necreate, a viziunii lui 
Dumnezeu în lumina taborică „este inseparabilă de experienţa spirituală 
cea mai concretă a Bisericii”. Această experienţă a luminii dumnezeiesti 
prin exerciţiul ascetic al purificării de patimi, prin desăvârşirea în virtute 
cu ascultarea şi împlinirea poruncilor lui Hristos şi unirea mistică, 
îndumnezeitoare este, de fapt, calea regală a înţelegerii misterului trinitar 
ca viaţă în Dumnezeu, întru vederea suprasensibilă şi suprainteligibilă a 
slavei sale veşnice. 


2. Experienţa spirituală creştină 
* D. STANILOAE, Teologia dogmatică ortodoxă, I, Bucureşti 1978, 300-301. 


” SF. GRIGORIE TEOLOGUL, Omilia 40,4. In Sanctum Baptisma, PG 36, 417 B. 
1 B, BOBRINSKOI, Le mystère de la Trinité, Cerf, Paris 1996, 317. 

Viaţa creştină înseamnă deodată cunoaştere a lui Dumnezeu şi, în 
acelaşi timp, experienţa eclezială a comuniunii, a relaţiei iubitoare şi 
îndumnezeitoare pentru om cu Dumnezeu. Cunoaşterea lui Dumnezeu 
prin dogmele Bisericii, învăţătura mântuitoare a creştinismului în 
formularea lor în propoziţii cu valoare de adevăr nu se limitează, în 
perspectiva credinţei creştine, doar la dimensiunea unui limbaj religios 
formulat într-un timp oarecare al întâlnirii creştinismului cu alte contexte 
culturale decât cel al Revelatiei, ci ea presupune experienţa trăită, vie, a 
lui Dumnezeu în comuniunea eclezială, într-un dialog eu-tu cu valoare 
existențială, o cutremurare sacră în faţa misterului divin. De aceea, 
limbajul dogmatic poate şi trebuie să pregătească experienţa!! creştină a 
iubirii de Dumnezeu, a comuniunii cu El, după cum experienţa însăşi 
pregăteşte formularea dogmatică aşa cum s-a petrecut aceasta în Biserica 
primului mileniu. În experienţa religioasă creştină, Dumnezeu nu este 
numai obiect al unei reflecţii, al unui schematism rationalist, ci se oferă, 
se dăruieşte pe Sine ca Subiectul absolut care este cu omul într-o relaţie 
de iubire, relaţie care implică din partea acestuia din urmă un salt spre 
abisul divin, întru încredere perfectă ce presupune chiar sacrificiul 
rațiunii, a exigentei de raționalitate şi acceptarea mistică a 
suprarationalului, pe Dumnezeu cel ce interpelează subiectul copleşindu-l 
de darul prezenţei sale mântuitoare. Experienţa spirituală ca eveniment 
personal şi eclezial al interpelări divine şi al aprofundării comuniunii cu 
Dumnezeu care ne invită la comuniunea cu Sine are pentru Ortodoxie şi 
pentru creştinism, în general, valoare gnoseologică, cognitivă şi ea se 
manifestă în rugăciunea liturgică, în împărtăşirea harului în Sfintele 
Taine care sunt întâlniri personale şi ecleziale în Duhul Sfânt cu Hristos, 
cu Dumnezeul cel în Treime adorat. 

Experienţa creştină are o valoare mistagogică'?, ea introduce în taina 
lui Dumnezeu. Problema care se pune este aceea a posibilităţii 
universalizării unei astfel de experienţe şi a valorii ei pentru toţi. 


1! J, LADRIERE, L 'articulation du sens. II. Les langages de la foi, Cerf, Paris 1984, 
81. 
2 H, WALDENFELS, Manuel de théologie fondamentale, Cerf, Paris 1990, 211. 

Experienta este ceva personal. Experienta Sfântului Pavel pe calea 
Damascului este ceva personal, experienta extaticä a sfintilor este 
personalä. Însä ea se articuleazä în memoria si experienta eclezialä care 
este, de fapt, o rodire diversă a darurilor unuia şi aceluiaşi Duh al lui 
Dumnezeu (/ Cor 12). Experienţa religioasă a Dumnezeului Treimic are 
valoare universală pentru că logic şi ontologic există un singur 
Dumnezeu (Ex 20,2-3; In 17,3), aşa cum există o unică credință 
mântuitoare prin care omul se deschide iubirii divine, ca act personal şi 
eclezial şi un spaţiu sacru al experienţei, Biserica, aria lucrării Harului 
îndumnezeitor (£f4,4-6). Şi, aşa cum spunea P. Florenski, dacă Adevărul 
există, atunci calea singură spre adevăr este experienţa, „experienţa 
religioasă vie ca singurul mijloc legitim de cunoaştere a dogmelor” ”. 

Experienţa spirituală este o experienţă structurată teologic, eclezial, 
sacramental, liturgic şi canonic, fiind, de fapt, conştientizarea unei relaţii 
gândite, simţite şi voite cu Dumnezeu * ca Persoană ce invită la iubire şi 
oferă iubirea Sa tainică, infinită. 

După cum în relația dialogală fiecare percepe prezenţa celuilalt, îl 
vede şi îl aude, tot aşa, în experienţa spirituală creştină, subiectul 
interpelat de Dumnezeu îl vede şi îl aude pe acesta. Textele Revelaţiei 
sunt elocvente în această privinţă. Vechiul Testament ne oferă într-o 
proporţie mai mare modelul auditiv al ascultării de Dumnezeu, al 
„auzirii” lui Dumnezeu cel Unul de către profetul chemat să transmită 
comunităţii porunca divină (er 1,2; Sof 1,1; IRg 17,2), dar şi acela al 
viziunii, un model iconic de cunoaştere a lui Dumnezeu a cărui poruncă 
se adresează întregii comunităţi a lui Israel (Zs 1,1; Ez 1,1). 

În Noul Testament, lisus Hristos, Logosul etern al Tatălui, ce 
ipostaziază firea umană spre a o readuce mântuită în ordinea „harului şi 
a adevărului” (n 1,17), este „strălucirea slavei şi chipul fiinţei” lui 
Dumnezeu (Evr 1,3; Col 1,15). În Hristos, sub chipul smerit al omului 
(Fil 2,6), aşa cum el declară, avem „vederea” lui Dumnezeu, cunoaşterea 


13 P, FLORENSKI, Stâlpul şi temelia adevărului. Încercare de teodicee ortodoxă în 
douăsprezece scrisori, Polirom, laşi 1999. 

14 J, MOUROUX, L 'experience chrétienne. Introduction à une théologie, Aubier, 
Paris 1952, 25-26. 

Părintelui ceresc: „Cel ce m-a văzut pe mine a văzut pe Tatăl” (n 14,9). 
Creştinismul stă pe adevărul lui Dumnezeu ce se descoperă şi îi 
încredinţează despre aceasta pe toţi cei ce-L primesc cu credinţă şi iubire, 
un adevăr specific al întâlnirii Persoanei divine, al adorării lui Dumnezeu 
ca Prezentä suprapersonalä, ca Lumină şi Bucurie, mediat sacramental de 
Biserică ce se raportează mereu la „început” şi face prezent acest 
„început”, de fapt, Eternitatea divină ce atrage permanent din timpul 
istoriei umane pe cei ce vor să-l vadă pe Dumnezeu, 


Ce era de la început, ce am auzit, ce am văzut cu ochii noştri, ce am 
privit şi mâinile noastre au pipăit despre Cuvântul vieţii - şi Viaţa S-a 
arătat şi am văzut-O şi mărturisim şi vă vestim Viaţa de veci, care era 
la Tatăl şi S-a arătat nouă — Ce am văzut şi am auzit, vă vestim şi vouă 
ca şi voi să aveţi împărtăşire cu noi. Iar împărtăşirea noastră este cu 
Tatăl şi cu Fiul Său, lisus Hristos (//n 1,1-3). 


Mărturia creştină presupune, astfel, vederea lui Dumnezeu, o vedere 
spirituală şi sacramentală în Biserica lui Hristos prin Duhul Sfânt, o 
viziune a slavei lui Dumnezeu, o primă înţelegere a acesteia oferindu-ne 
chiar relatarea biblică despre primul martir: „lar Ştefan, fiind plin de Duh 
Sfânt şi privind la cer, a văzut slava lui Dumnezeu şi pe lisus stând de-a 
dreapta lui Dumnezeu” (Fap 7,55). 

„Vederea? şi „auzirea”!” 
întotdeauna cunoaştere şi experienţă, raționalitate şi iubire, teologie şi 


lui Dumnezeu trebuie să cumuleze 


spiritualitate cu conştiinţa perenă a incapacității umane de a cuprinde 
vreodată abisul dumnezeiesc, dar cu încrederea că Dumnezeu se face 
cunoscut prin har, în energiile divine necreate, celor ce se lasă cäläuziti 
şi pătrunşi de taina Sa. Sfântul Simeon Noul Teolog dă mărturie despre 
realitatea cunoaşterii şi a experienţei creştine astfel: 


Tu ai binevoit să-mi împărtăşeşti adâncurile Tale şi bucuria Ta, să văd 
slava neasemuită a feţei Tale şi să mă bucur din belşug de lumina Ta 
cea neapropiată, să gust bucuria şi desfătarea unei nespuse fericiri, 
împărtăşindu-mi, Stăpâne, nespusa Ta frumuseţe. În desfătările acestei 


SH. FRIES, Fundamentaltheologie, Styria, Graz-Wien-Kôln 1985, 75. 

lumini nespuse fremătam, mă bucuram de Tine, care m-ai creat şi m-ai 
format, simțind în mod neînțeles frumuseţea feţei Tale!'€. 


Experienţa creştină se articulează, aşadar, la Revelația Dumnezeului 
Treimic, cuprinsă în Sfânta Scriptură şi actualizată în Tradiţia Bisericii 
ca viaţă în Hristos prin Duhul Sfânt ce culminează în sfintenia celor aleşi, 
sfinţii, iar creştinii dintotdeauna conştienţi de limita cunoaşterii şi a 
iubirii lor se deschid cu credinţă şi speranţă oceanului iubirii divine cu 
rugăciune puternică spre milostivirea divină: Miluieşte-mă Doamne (Mt 
15,22; Me 7,25). 

Experienţa religioasă reprezintă, de fapt, trăirea credinţei cu o 
intensitate ce anulează subiectul cunoscător pentru a lăsa obiectul 
credinţei, de fapt, Persoana absolută divină în care se crede, să devină 
centrul propriei Persoane aşa cum spunea Sfântul Apostol Pavel: „Nu 
mai trăiesc eu, ci Hristos trăieşte în mine” (Gal 20). 

De aceea, dogma, deşi formulare teoretică a actelor mântuitoare divine 
în istoria oamenilor, exprimă, pentru Ortodoxie, mai întâi, experienţa 
Bisericii, nu o experienţă personală a credinţei prin convertire, ca în 
pietism, ci o experienţă în Biserică prin participare la cultul divin, prin 
practica ascezei şi a rugăciunii, prin împărtăşirea de harul Sfintelor 
Taine, prin viaţa de sfinţenie personală ca dar divin prin ascultarea de 
poruncile lui Dumnezeu întru iubire filială. 

Experienţa religioasă creştină este una eclezială, pentru că Biserica, 
„Stâlp şi temelie a adevărului” (/ Tim 3,15), este spaţiul comuniunii cu 
Dumnezeu, al vieții înnoite, restaurate în Duhul lui Hristos. În Biserică, 
creştinul „vede” lumina Treimii şi „aude” glasul lui Hristos urcând 
ascetic pe muntele duhovnicesc, Sinaiul interior, spre cunoştinţa Sfintei 
Treimi întru aşteptarea pogorârii slavei divine. Experienţa spirituală este 
o Liturghie personală a omului pregătit mental şi cu inima încălzită de 


16 Sr. SIMEON NOUL TEOLOG, Imne, 49, 22-29, citat de B. KRIVOCHEINE, În lumina 
lui Hristos. Sfântul Simeon Noul Teolog. Viaţa, Spiritualitatea, Învățătura, Editura 
Institutului Biblic şi de Misiune al Bisericii Ortodoxe Române, Bucureşti 1997, 252. 
Cf. D. STANILOAE, Sfântul Simeon Noul Teolog, Imnele iubirii dumnezeieşti, Craiova 
1991, 641. 

har spre a aduce în templul interior jertfa rugăciunii curate: „Templul 
inteligibil este mintea curată având acum în ea însăşi înţelepciunea lui 
Dumnezeu cea în multe chipuri; Templul lui Dumnezeu este cel ce vede 
sfintita Unicitate şi altarul lui Dumnezeu e contemplarea Sfintei 
Treimi”. 

Biserica cunoaşte în elaborarea practicilor spirituale accente mai 
spiritualiste, inspirate de dualismul platonic spirit-materie, suflet-trup, 
dar şi de dimensiunea sacramentală a vieţii spirituale. Prima direcție 


poate fi exemplificată cu un text macarian care arată că 


toată iconomia arătată a Bisericii lui Dumnezeu are loc pentru fiinţa vie 
si înţelegătoare a sufletului rațional făcut după chipul lui Dumnezeu 
care este Biserica vie şi adevărată a lui Dumnezeu... Căci Biserică a lui 
Hristos şi Templu al lui Dumnezeu şi jertfelnic adevărat şi jertfă vie 
este omul lui Dumnezeu'*. 


Însă omul este un întreg alcătuit din trup şi suflet, iar mântuirea ca 
viaţă veşnică prin învierea spirituală a sufletului în harul Sfintelor Taine 
şi învierea trupului la Parusie este un dar divin, iar reflectia teologică 
ulterioară a integrat omul întreg experienţei duhovniceşti 
îndumnezeitoare. În acest sens, demn de remarcat este teologul bizantin 
N. Cabasila care „a unit Euharistia interioară care este invocarea 
neîntreruptă a preasfântului Nume al lui lisus cu împărtăşirea deasă de 
Pâinea cea cerească care este rădăcina sacramentală a prezenţei lui 
Hristos în inima credinciosului... prezenţă reală a lui Hristos atât prin 
invocarea numelui cât şi prin Cuminecäturä ?. 

Viaţa creştină ca mărturisire a Dumnezeului Treimii înseamnă, a 
însemnat şi trebuie să însemne pentru creştini o înţelegere a propriei 
existente spirituale în planul lui Dumnezeu revelat în istorie, a 
Dumnezeului-lubire care ne-a mântuit prin Jertfa Fiului Său lisus Hristos 


1 K, CH. FELMY, Dogmatica experienţei ecleziale. Înnoirea teologiei ortodoxe 
contemporane, Editura Deisis, Sibiu 1999, 49. 

'5 EVAGRIE PONTICUL, Capetele gnostice, 5, 94, citat de A. GOLITZIN, Mistagogia 
experienţei lui Dumnezeu în Ortodoxie, Deisis Sibiu, 1998, 59. 

1? A. GOLITZIN, Mistagogia experienţei lui Dumnezeu în Ortodoxie, 59. 

si o experienţă a iubirii de Dumnezeu prin Duhul Sfânt exprimată în 
comuniunea eclezială. 

În contextul actual, creştinii sunt chemaţi spre a-şi contura identitatea 
lor religios-spirituală, la cunoaşterea mărturisitoare, adică la proclamarea 
credinţei trinitare, a lui Dumnezeu Tatăl, Fiul şi Sfântul Duh, ce începe 
cu Botezul, uşa de intrare în Biserica lui Hristos, cu numele Căruia se 
numesc (Fap 11,26) şi se continuă toată viaţa prin participarea la viaţa 
liturgico-sacramentală ce culminează cu unirea cu Hristos în Euharistie, 
experienţa spirituală în rugăciune şi iubire de Dumnezeu şi de oameni. 

Contextul pluralist ideologic şi religios în care revenirea religiosului 
este mai curând o propunere neognostică şi neopăgână sau 
indiferentismul religios şi secularizarea pretind din partea Bisericii şi a 
creştinilor o luare de poziţie în plan teologic şi spiritual prin care să se 
diferentieze credinţa cea dreaptă mântuitoare a creştinismului de toate 
falsele experienţe spirituale, de apostazia de la Hristos şi acceptarea altor 
universuri religioase, necreştine, de individualismul omului contemporan 
ce nu se mai raportează într-o tradiţie vie la experienţa întemeietoare ce 
se actualizează într-o dinamică a integrării ecleziale spre Împărăţia lui 
Dumnezeu din generaţie în generaţie. 

Credinţa trinitarä ca fidelitate şi încredere întru iubire faţă de 
Dumnezeu este un temei solid pentru angajarea creştină într-un praxis 
social, în respectarea valorii omului, a unor relaţii comunitare corecte, 
drepte din care să se excludă marginalizarea, decalajele nejustificate între 
categorii sociale, un echilibru acceptat liber prin care oamenii să poată 
înţelege că, de fapt, lumea, existenţa lor este un dat, un dar ce vine de 
dincolo de ei, din transcendent, de la Dumnezeul Treimii, în limbajul 
teologiei creştine, a învăţăturii Bisericii Mântuitorului lisus Hristos. 

Biserica şi viaţa creştină în orice context constituie o autentică „grilă 
interpretativă” a adevărului Evangheliei, a adevărului şi vieţii veşnice, 


daruri ale lui Dumnezeu. 

Résumé 


Le texte présente d’une manière théologique la foi trinitaire de L’Eglise 
qui toujours doit être une témoignage vive, avec la conscience d’une 
relation dans l’amour avec les Persones de la Sainte Trinité: Père, Fils 
et Saint Esprit. Expérience chrétienne comme communion avec Dieu 
partagé dans les Sacrements, la prière, la Liturgie et action dans la 
societé est le critère de la verité de l’Evangile, du Dieu partout et 
toujours. 


